| "American Woman"The Guess Who |
| --- |
| Singlen "American Woman" kansikuva |
| Singlen tiedot |
|  Albumilta | *American Woman* |
|  Julkaistu | maaliskuu 1970 |
|  Tuottaja(t) | Jack Richardson |
|  Tyylilaji | hard rock, blues rock |
|  Kesto | 03.51 (singleversio) |
|  Levy-yhtiö | RCA Records |
| Listasijoitukset |
| Yhdysvallat 1. 
Yhdistynyt kuningaskunta 19. 
Kts. lisää listasijoituksia |
| The Guess Whon muut singlet |
| "No Time"1970 | "American Woman"1970 | "Hand Me Down World"1970 |

**American Woman** on alun perin kanadalaisen The Guess Who -yhtyeen kirjoittama ja esittämä kappale vuodelta 1970. Samannimisellä albumilla ilmestynyt kappale julkaistiin myös singlenä, jolloin se nousi Yhdysvaltain Billboard Hot 100 -listan kärkeen kolmen viikon ajaksi. 

Yhdysvaltalaislaulaja Lenny Kravitz julkaisi kappaleesta oman versionsa vuoden 1998 albumillaan *5*. The Guess Who ja Kravitz esittivät kappaleen yhdessä vuoden 2000 MuchMusic Video Awardseissa Torontossa.

The Guess Whon versio
---------------------

Kappaleen kirjoittivat yhteistyössä The Guess Whon jäsenet Randy Bachman, Burton Cummings, Garry Peterson ja Jim Kale. Kalen mukaan laulu syntyi vahingossa ja spontaanisti, kun yhtye saapui myöhässä Ontariossa järjesteyn kaksiosaisen keikkansa jälkimmäiseen osaan. Puhdistaakseen yleisössä vallitsevaa kireää ilmapiiriä, yhtye alkoi soittaa yksinkertaista riffiä, johon solisti Cummings tuli mukaan improvisoiden *American Woman, stay away from me!*. Yhtye piti lopputuloksesta. Vuonna 1969 kappale esitettiin Seattle Pop Festival -tapahtumassa 150 000 katsojan edessä. Yleisön reaktio oli positiivinen, vaikka se ei tuntenut kappaletta.

"American Woman" ilmestyi singlenä maaliskuussa 1970 B-puolenaan "No Sugar Tonight". Se nousi Yhdysvaltain Billboard Hot 100 -listan ykköseksi kolmen viikon ajaksi pysyen listalla kaikkiaan 15 viikkoa. Kappale ylsi kymmenen kärkeen myös Alankomaissa, Sveitsissä ja Itävallassa. Menestyksen lisäksi kappale aiheutti kiistaa, sillä sitä väitettiin niin sovinistiseksi kuin amerikkalaisvastaiseksikin. Jim Kale on kiistänyt kappaleen olevan kumpaakaan. Kun The Guess Who vuonna 1970 pääsi Valkoiseen taloon esiintymään presidentti Richard Nixonille, "American Womania" ei soitettu sanoitustensa vuoksi.

Kappaleen albumiversion alussa on noin minuutin mittainen akustinen intro, joka lyhyemmästä singleversiosta on leikattu pois.

Kitaristi Randy Bachman on kertonut, että kappaleen kitarasoundi syntyi, kun hän ylikuormitti esivahvistimen samalla, kun normaali äänenvoimakkuus oli laskettu hiljaiselle. Tämä luo tavallista "likaisemman", ja hieman sellomaisen äänimaailman. Bachman erosi yhtyeestä pian singlen julkaisun jälkeen, koska hänen uskonnollinen vakaumuksensa oli ristiriidassa yhtyeen elämäntyylin kanssa. Bachmanin eron myötä The Guess Who ei päässyt Yhdysvaltain-kiertueelle silloin, kun se olisi ollut erityisen kannattavaa. Tämän myötä yhtye menetti merkittävät tulot.

Myöhemmin alkuperäistä The Guess Whon versiota "American Womanista" on muun muassa käytetty elokuvissa *Sähköputkimies* ja *American Beauty* sekä lukuisissa televisiomainoksissa.

### Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Yhdysvallat | 1. | 15 | 1970 |  |
|  Sveitsi | 4. | 9 | 9.6.1970 |  |
|  Alankomaat | 4. | 8 | 23.5.1970 |  |
|  Itävalta | 7. | 8 | 15.7.1970 |  |
|  Iso-Britannia | 19. | 13 | 9.5.1970 |  |

### Kappaleet singlellä

**A-puoli**

1. American Woman – 3.51

**B-puoli**

1. 
2. No Sugar Tonight – 2.04

Lähteet
-------

1. 1 2 3 4 5 6 7  American Woman by The Guess Who Songfacts songfacts.com. Viitattu 13.11.2011.  (englanniksi)
2. 1 2 3 4  "American Woman" - The Guess Who superseventies.com. Viitattu 13.11.2011.  (englanniksi)
3. 1 2 3  American Woman / No Sugar Tonight by The Guess Who : Reviews and Ratings - Rate Your Music rateyourmusic.com. Viitattu 13.11.2011.  (englanniksi)
4. 1 2  dutchcharts.nl - The Guess Who - American Woman dutchcharts.nl. Viitattu 13.11.2011.  (hollanniksi)
5. 1 2  The Guess Who - American Woman -hitparade.ch hitparade.ch. Viitattu 13.11.2011.  (saksaksi)
6. 1 2  The Guess Who - American Woman - austriancharts.at austriancharts.at. Viitattu 13.11.2011.  (saksaksi)
7. ↑  Chart Stats - The Guess Who - American Woman/No Sugar Tonight chartstats.com. Viitattu 13.11.2011.  (englanniksi)